CELEX: 52020PC0794
Language: sl
Date: 2020-12-11
Title: Predlog SKLEP SVETA o stališču, ki se v imenu Evropske unije zastopa v Skupnem odboru, ustanovljenem z Evro-sredozemskim letalskim sporazumom med Evropsko skupnostjo in njenimi državami članicami na eni strani ter Kraljevino Maroko na drugi strani

EVROPSKA KOMISIJA
            Bruselj, 11.12.2020
            COM(2020) 794 final
            2020/0352(NLE)
            Predlog
            SKLEP SVETA
            o stališču, ki se v imenu Evropske unije zastopa v Skupnem odboru, ustanovljenem z Evro-sredozemskim letalskim sporazumom med Evropsko skupnostjo in njenimi državami članicami na eni strani ter Kraljevino Maroko na drugi strani
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki naj se v imenu Unije zastopa v Skupnem odboru, ustanovljenem z Evro-sredozemskim letalskim sporazumom med Evropsko skupnostjo in njenimi državami članicami na eni strani ter Kraljevino Maroko na drugi strani (v nadaljnjem besedilu: Sporazum)
                  1
               .
            
            
               2.Ozadje predloga
            
            
               2.1Evro-sredozemski letalski sporazum med Evropsko skupnostjo in njenimi državami članicami na eni strani ter Kraljevino Maroko na drugi strani
            
            
               Namen Sporazuma je spodbujati postopno odpiranje dostopa do trga in uskladiti zakonodajo, da bi se približali predpisom EU, tudi na področjih varnosti, upravljanja zračnega prometa, gospodarske ureditve, varstva potrošnikov in okolja. Pravila bi morala temeljiti na ustrezni zakonodaji, veljavni v Evropski uniji, kot je določeno v Prilogi VI k temu sporazumu. 
            
            
               Sporazum je začel veljati 19. marca 2018. 
            
            
               2.2Skupni odbor
            
            
               Skupni odbor se ustanovi v skladu s členom 22 Sporazuma. Odgovoren je za upravljanje Sporazuma in zagotavlja njegovo pravilno izvajanje. 
            
            
               V ta namen sodeluje na številnih področjih ter daje priporočila in sprejema odločitve, kadar je to izrecno določeno v Sporazumu. Njegove glavne naloge so sodelovanje s: (a) spodbujanjem strokovne izmenjave o novih zakonodajnih ali regulativnih pobudah in razvoju, tudi na področjih varovanja, varnosti, okolja, letalske infrastrukture (vključno s sloti) in varstva potrošnikov; (b) rednim preverjanjem socialnih vplivov Sporazuma med njegovim izvajanjem, zlasti na področju zaposlovanja, in oblikovanjem ustreznih odzivov na pomisleke, ki so spoznani za utemeljene; (c) proučevanjem možnih področij za nadaljnji razvoj Sporazuma, vključno s priporočilom za njegove spremembe. 
            
            
               Poleg tega v skladu s členom 5 (Naložbe) Sporazuma Skupni odbor prouči vprašanja v zvezi z medsebojnimi naložbami z večinsko udeležbo ali spremembe pri dejanskem nadzoru letalskih prevoznikov pogodbenic.
            
            
               V skladu s členom 22(6) Sporazuma Skupni odbor s sklepom sprejme svoj poslovnik. 
            
            
            
               2.3Predvideni akt Skupnega odbora
            
            
               Skupni odbor naj bi na svojem prvem sestanku sprejel sklep v zvezi s sprejetjem poslovnika Skupnega odbora (v nadaljnjem besedilu: predvideni akt). 
            
            
               Namen predvidenega akta je v skladu s členom 22(6) Sporazuma sprejeti poslovnik, ki ureja organizacijo in delovanje Skupnega odbora, da se omogoči ustrezno izvajanje Sporazuma.
            
            
               3.Stališče, ki se zastopa v imenu Unije
            
            
               Stališče, ki se zastopa v imenu Unije, bi moralo biti podpora sprejetju poslovnika Skupnega odbora, ustanovljenega s Sporazumom. Stališče bi moralo temeljiti na osnutku sklepa Skupnega odbora, priloženem predlaganemu sklepu Sveta.
            
            
               4.Pravna podlaga
            
         
         
            
               4.1Postopkovna pravna podlaga
            
            
               4.1.1Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“.
            
            
               4.1.2Uporaba v obravnavanem primeru
            
            
               Skupni odbor je organ, ustanovljen s sporazumom, in sicer v tem primeru Evro-sredozemskim letalskim sporazumom med Evropsko skupnostjo in njenimi državami članicami na eni strani ter Kraljevino Maroko na drugi strani.
            
            
               Akt, ki naj bi ga Skupni odbor sprejel, je akt s pravnim učinkom, saj bo za pogodbenici zavezujoč v mednarodnem pravu. 
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Glede na to je postopkovna pravna podlaga za predlagani sklep člen 218(9) PDEU.
            
            
               4.2Materialna pravna podlaga
            
            
               4.2.1Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2Uporaba v obravnavanem primeru
            
            
               Glavni cilj in vsebina predvidenega akta se nanašata na zračni prevoz.
            
            
               Materialna pravna podlaga za predlagani sklep je zato člen 100(2) PDEU.
            
            
               4.3Zaključek
            
            
               Pravna podlaga predlaganega sklepa bi moral biti člen 100(2) PDEU v povezavi s členom 218(9) PDEU.
            
            
               5.Objava predvidenega akta
            
            
               Ker bo z aktom Skupnega odbora določen njegov poslovnik, ga je po sprejetju primerno objaviti v Uradnem listu Evropske unije.
            
            
               
         
         
            
               2020/0352 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Skupnem odboru, ustanovljenem z Evro-sredozemskim letalskim sporazumom med Evropsko skupnostjo in njenimi državami članicami na eni strani ter Kraljevino Maroko na drugi strani
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Unija je s Sklepom Sveta (EU) 2018/146
                  2
                sklenila Evro-sredozemski letalski sporazum med Evropsko skupnostjo in njenimi državami članicami na eni strani ter Kraljevino Maroko na drugi strani (v nadaljnjem besedilu: Sporazum), ki je začel veljati 19. marca 2018. 
            
            
               (2)S členom 22 Sporazuma se ustanovi Skupni odbor, da se zagotovita upravljanje in ustrezno izvajanje Sporazuma.
            
            
               (3)Člen 22(6) Sporazuma določa, da Skupni odbor sprejme svoj poslovnik.
            
            
               (4)Da se zagotovi ustrezno izvajanje Sporazuma, bi bilo treba poslovnik Skupnega odbora sprejeti.
            
            
               (5)Primerno je določiti stališče, ki naj se v imenu Unije zastopa v Skupnem odboru, saj bo sklep Skupnega odbora o sprejetju poslovnika za Unijo zavezujoč. Stališče Unije v okviru Skupnega odbora bi moralo temeljiti na osnutku sklepa Skupnega odbora, priloženem temu sklepu –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa na prvem sestanku Skupnega odbora, ustanovljenega s členom 22 Evro-sredozemskega letalskega sporazuma med Evropsko skupnostjo in njenimi državami članicami na eni strani ter Kraljevino Maroko na drugi strani, v zvezi s sprejetjem poslovnika Skupnega odbora, temelji na osnutku sklepa Skupnega odbora, ki je priložen temu sklepu.
            
            
               Predstavniki Unije v Skupnem odboru se lahko za manjše spremembe osnutka sklepa Skupnega odbora dogovorijo brez nadaljnjega sklepa Sveta.
            
            
               Člen 2
            
            
               Ta sklep je naslovljen na Komisijo.
            
            
         
         
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        Sklep Sveta (EU) 2018/146 z dne 22. januarja 2018 o sklenitvi Evro-sredozemskega letalskega sporazuma med Evropsko skupnostjo in njenimi državami članicami na eni strani ter Kraljevino Maroko na drugi strani, v imenu Unije (UL L 26, 31.1.2018, str. 4).
               
               
                  
                     (2)
                  
                  
                        Sklep Sveta (EU) 2018/146 z dne 22. januarja 2018 o sklenitvi Evro-sredozemskega letalskega sporazuma med Evropsko skupnostjo in njenimi državami članicami na eni strani ter Kraljevino Maroko na drugi strani, v imenu Unije (UL L 26/4, 31.1.2018, str. 4).
                  
               
            
      
    ---documentbreak--- 
      
         
               EVROPSKA KOMISIJA
            Bruselj, 11.12.2020
            COM(2020) 794 final
            PRILOGA
            k
            predlogu Sklepa Sveta
            o stališču, ki se v imenu Evropske unije zastopa v Skupnem odboru, ustanovljenem z Evro-sredozemskim letalskim sporazumom med Evropsko skupnostjo in njenimi državami članicami na eni strani ter Kraljevino Maroko na drugi strani
            
               
         
         
            
               SKLEP št. 1/ [leto] SKUPNEGA ODBORA EU IN MAROKA, USTANOVLJENEGA Z EVRO-SREDOZEMSKIM LETALSKIM SPORAZUMOM MED EVROPSKO SKUPNOSTJO IN NJENIMI DRŽAVAMI ČLANICAMNI NA ENI STRANI TER KRALJEVINO MAROKO NA DRUGI STRANI 
            
            
               z dne …
            
            
               o sprejetju poslovnika Skupnega odbora
            
            
               SKUPNI ODBOR EU IN MAROKA JE –
            
            
               ob upoštevanju Evro-sredozemskega letalskega sporazuma med Evropsko skupnostjo in njenimi državami članicami na eni strani ter Kraljevino Maroko na drugi strani (v nadaljnjem besedilu: Sporazum) in zlasti člena 22(6) Sporazuma –
            
            
               SKLENIL:
            
            
               Edini člen
            
            
               Sprejme se poslovnik Skupnega odbora, ki je priložen temu sklepu.
            
            
            
               V ...,
            
            
               Za Skupni odbor 
            
            
            
               Vodja delegacije Evropske unije 
            
            
               [ime in priimek] 
            
            
            
               Vodja maroške delegacije 
            
            
               [ime in priimek] 
            
            
               
            
         
         
            
               Priloga
            
            
               Poslovnik Skupnega odbora 
            
            
            
            
               Člen 1 Vodji delegacij
            
            
            
               1. Kot je določeno v členu 22(1) Sporazuma, Skupni odbor sestavljajo predstavniki pogodbenic.
            
            
            
               2. Skupnemu odboru sopredsedujeta vodji delegacij pogodbenic. 
            
            
            
               Člen 2 Sestanki
            
            
            
               1. V skladu s členom 22(3) Sporazuma se Skupni odbor sestaja po potrebi. Vsaka pogodbenica lahko zahteva sklic sestanka. 
            
            
            
               2. Sestanki Skupnega odbora lahko potekajo v obliki sestankov s fizično prisotnostjo ali z drugimi sredstvi (s konferenčnimi klici ali videokonferencami). 
            
            
            
               3. Sestanki potekajo, kolikor je mogoče, izmenično med krajem v državi članici Evropske unije in Kraljevini Maroko, razen če se pogodbenici ne dogovorita drugače.
            
            
            
               4. Ko se pogodbenici dogovorita o datumu in kraju sestankov, sestanke za Evropsko unijo in njene države članice skliče Evropska komisija, za Kraljevino Maroko pa ministrstvo, pristojno za civilno letalstvo.
            
            
         
         
            
               5. Sestanki Skupnega odbora niso javni, razen če se pogodbenici ne dogovorita drugače. Po potrebi se lahko na koncu sestanka sporazumno pripravi sporočilo za javnost.
            
            
            
            
               Člen 3 Delegaciji
            
            
            
               1. Pred vsakim sestankom se vodji delegacij medsebojno obvestita o predvideni sestavi svojih delegacij za sestanek.
            
            
            
               2. Predstavniki sektorja zračnega prevoza so lahko povabljeni na sestanke kot opazovalci, če se Skupni odbor s tem strinja.
            
            
            
               3. Skupni odbor lahko na sestanke povabi druge zainteresirane strani ali strokovnjake, da zagotovijo informacije o določeni temi.
            
            
            
               Člen 4 Sekretariat
            
            
            
               Uradnik Evropske komisije in uradnik maroškega ministrstva, pristojnega za civilno letalstvo Kraljevine Maroko, delujeta skupaj kot sekretarja Skupnega odbora.
            
            
            
               Člen 5 Dnevni red sestankov
            
            
            
               1. Vodji delegacij se skupaj dogovorita o začasnem dnevnem redu vsakega sestanka. Sekretarja pošljeta ta začasni dnevni red članom delegacij najpozneje 15 dni pred datumom sestanka.
            
            
            
               2. Skupni odbor sprejme dnevni red na začetku vsakega sestanka. Za uvrstitev točke, ki ni na začasnem dnevnem redu, na dnevni red je potrebno soglasje Skupnega odbora.
            
         
         
            
            
               3. Vodji delegacij lahko skrajšata rok iz odstavka 1 tega člena, da bi se upoštevale zahteve ali nujnost posamezne zadeve.
            
            
            
               Člen 6 Zapisnik
            
            
            
               1. Po vsakem sestanku Skupnega odbora se pripravi osnutek zapisnika. V njem so navedene obravnavane točke ter vsa dana priporočila in sprejeti sklepi.
            
            
            
               2. V enem mesecu po sestanku vodja delegacije gostitelj po pisnem postopku predloži osnutek zapisnika v odobritev drugemu vodji delegacije.
            
            
            
               3. Vodji delegacij po odobritvi podpišeta zapisnik sestanka v dveh izvodih in vsaka od pogodbenic prejme en izvirnik. Vodji delegacij lahko skleneta, da to zahtevo izpolnita s podpisom in izmenjavo elektronskih izvodov.
            
            
            
               4. Zapisniki sestankov Skupnega odbora so javni, razen če ena od pogodbenic ne zahteva drugače.
            
            
            
               Člen 7 Pisni postopek
            
            
            
               Kadar je to potrebno in ustrezno, se sklepi in priporočila Skupnega odbora lahko sprejmejo po pisnem postopku. V ta namen vodji delegacij izmenjata osnutke ukrepov, za katere je bilo zahtevano mnenje Skupnega odbora, ki se nato lahko potrdijo z izmenjavo dopisov. Vendar lahko katera koli od pogodbenic zahteva, da se za razpravo o zadevi skliče Skupni odbor.
            
            
            
            
               Člen 8 Sklepi in priporočila 
            
            
         
         
            
               1. Skupni odbor daje priporočila in sprejema sklepe na podlagi soglasja. 
            
            
            
               2. Sklepi in priporočila Skupnega odbora se naslovijo „sklep“ oziroma „priporočilo“, naslovu pa sledijo zaporedna številka, datum sprejetja in navedba predmeta urejanja. 
            
            
            
               3. Sklepe in priporočila Skupnega odbora podpišeta vodji delegacij in jih priložita zapisniku. 
            
            
            
               4. Pogodbenici sklepe, ki jih sprejme Skupni odbor, izvajata v skladu s svojimi notranjimi postopki.
            
            
            
               5. Pogodbenici lahko sklepe, ki jih sprejme Skupni odbor, objavita v svojih uradnih publikacijah. Vsaka pogodbenica lahko objavi kateri koli drug dokument, ki ga je sprejel Skupni odbor. Vsaka pogodbenica prejme en izvirnik sklepov in priporočil.
            
            
            
            
               Člen 9 Delovne skupine
            
            
            
               1. Skupni odbor lahko ustanovi delovne skupine, ki mu pomagajo pri izvajanju njegovih nalog. Pristojnosti delovne skupine se vključijo v prilogo k sklepu o ustanovitvi delovne skupine.
            
            
            
               2. Delovne skupine sestavljajo predstavniki pogodbenic.
            
            
            
               3. Delovne skupine delujejo pod vodstvom Skupnega odbora, ki mu poročajo po vsakem svojem sestanku. Ne sprejemajo odločitev, lahko pa Skupnemu odboru dajejo priporočila.
            
            
            
               4. Skupni odbor se lahko kadar koli odloči za razpustitev obstoječih delovnih skupin, spremembo njihovih pristojnosti ali ustanovitev novih delovnih skupin, ki mu pomagajo pri izvajanju njegovih nalog.
            
         
         
            
            
               Člen 10 Jezik
            
            
            
               Uradni jeziki Skupnega odbora so uradni jeziki pogodbenic.
            
            
            
               Člen 11 Stroški
            
            
            
               1. Vsaka pogodbenica krije svoje stroške udeležbe na sestankih Skupnega odbora in delovnih skupin, ki zajemajo stroške osebja, potne stroške in stroške bivanja ter poštne in telekomunikacijske stroške.
            
            
            
               2. Vse druge stroške, povezane s praktično organizacijo sestankov, krije pogodbenica, ki gosti sestanek.
            
            
            
               Člen 12 Spremembe poslovnika
            
            
            
               Skupni odbor lahko ta poslovnik kadar koli spremeni s sklepom, sprejetim v skladu s členom 22 Sporazuma.